Ersamen, lieben, besundern frunde. Vor uns ist gewest her Hinrich Rebok, unser liebir getruwer und man von Lyfland, und hat uns kleglik vorbracht von her Jacop Abrahammes soen, der ouch vnser getruwer undersacz ist zu Lyflande, wie demselben herren Jacop die erprente, die her uf euwer stadt hat gekouft, nach usweisunge euwers briefes, den her Hinrich zu deser zit uns beweiste, binnen zwei joren nicht gefallen ist noch gegeben, und sint derselbe her Jacop unser man ist, so bitten wir euch, lieben frunde, mit ganzer begerunge, das ir her Hinrich, desen bewiser, den vorsessen rentinzins von her Jacops wegen, noch inhaldunge euwers brifes, gebet und usrichtet, doran ir uns sunderliche danksamkeit dirzeiget. Ouch hat her uns gebeten, euch vordan zu bitten um das houptgut, went sich her Jacop in jenen landen wol getruwet, ane mue und bekomirnisse, do mete zu bessern. Lieben frunde. Wir bitten euch fruntlich mit flysse zu vermeiden zu konftiger mue und manunge, das ir her Hinrich zu dem vorsessen zinse gebet das houptgut, und entwert und bewiset euch hiran gutlich um unsern willen, uf das her Jacop sine besserung do mete thun moge, und wir ouch vorbas euch nicht me dorum schriben noch bekommern durfen. Das wellen wir gerne ken euch vorschulden, wo wir mogen. Gegeven uf unserm huse Marienburg am sontage nach des heiligen lichams tage im xiv(c) und vj(ten) jare.